Ehdotus NEUVOSTON PÄÄTÖS Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen 96 artiklan nojalla Guinea-Bissaun tasavallan kanssa käydyn neuvottelumenettelyn päättämisestä annettuun päätökseen 2011/492/EY sisältyvien aiheellisten toimenpiteiden soveltamisajan jatkamisesta /* COM/2013/0439 final - 2013/0208 (NLE) */





PERUSTELUT Euroopan unioni päätti 31. tammikuuta 2011 aloittaa Guinea-Bissaun tasavallan kanssa neuvottelut tarkistetun Cotonoun sopimuksen 96 artiklan mukaisesti. Päätös tehtiin vuoden 2010 huhtikuun 1. päivän tapahtumien johdosta. Kyseisenä päivänä ryhmä kapinoivia sotilaita pidätti asevoimien apulaisesikuntapäällikön kenraali Antonio Indjain käskystä esikuntapäällikkö José Zamora Indutan sekä Guinea-Bissaun pääministerin Carlos Gomez Juniorin. Tästä kapinasta lähtien asevoimien tosiasiallinen esikuntapäällikkö on ollut kenraali Indjai. Presidentti Bacai Sanha nimitti hänet hallituksen ehdotuksesta virallisesti tehtävään 25. kesäkuuta 2010. Kontra-amiraali Bubo Na Tchuton nimittäminen merivoimien päälliköksi 8. lokakuuta 2010 oli uusi takaisku maan hyvälle hallinnolle. Kontra-amiraali Na Tchuto sai aikaan epävakautta huhtikuun 1. päivän kapinan jälkeen, ja häneen sovelletaan kansainvälisten kumppanien määräämiä pakotteita, koska hänen oletetaan osallistuneen laittomiin toimiin. Euroopan unioni katsoo, että kapina 1. huhtikuuta 2010 ja sen pääasiallisten yllyttäjien nimittäminen sen jälkeen korkeisiin armeijan virkoihin on Cotonoun sopimuksen 9 artiklassa tarkoitettujen olennaisten osien (demokraattisten periaatteiden kunnioittaminen) vakava ja ilmeinen rikkominen ja että kyseessä on sopimuksen 96 artiklan 2 kohdan b alakohdassa tarkoitettu erityisen kiireellinen tapaus. Siksi Guinea-Bissaun viranomaisille lähetettiin 2. helmikuuta 2011 kirje, jossa heidät kutsuttiin neuvotteluihin. Neuvottelujen avauskokous pidettiin Brysselissä 29. maaliskuuta 2011. Kyseisen kokouksen aikana osallistujat tutustuivat Guinea-Bissaun tekemiin ehdotuksiin siitä, miten siviilivallan ensisijaisuus taataan asteittain, miten parannetaan demokraattista hallintoa, miten taataan perustuslaillisen järjestyksen ja oikeusvaltion kunnioittaminen ja miten torjutaan rankaisemattomuutta ja järjestäytynyttä rikollisuutta. Guinea-Bissau sitoutui erityisesti · toteuttamaan ja saattamaan päätökseen maaliskuun ja kesäkuun 2009 murhien tutkimukset ja niitä koskevat oikeusmenettelyt täysin riippumattomasti ja asianmukaisissa logistisissa ja turvallisuusoloissa; · panemaan tehokkaasti täytäntöön turvallisuusalan uudistuksen parlamentin hyväksymän strategian ja EU:n yhteisen turvallisuus- ja puolustuspolitiikan (YTPP) operaation tuella laaditun lainsäädäntöpaketin perusteella; · nimittämään armeijan korkeisiin komentotehtäviin henkilöitä, jotka eivät ole osallistuneet perustuslain vastaisiin tai laittomiin toimiin tai väkivallantekoihin, turvallisuusalan uudistusta koskevan Länsi-Afrikan valtioiden talousyhteisön (ECOWAS) etenemissuunnitelman päätelmien ja suositusten mukaisesti; · hyväksymään yhdessä ECOWASin, Portugalinkielisten maiden yhteisön (CPLP) ja/tai muiden kumppanien tuella käynnistettävän turvallisuusalan uudistusta ja poliittisten toimijoiden turvaamista tukevan asiantuntijaryhmän ja avustamaan sitä; · laatimaan, hyväksymään ja panemaan tosiasiallisesti täytäntöön kansalliset toimintasuunnitelmat turvallisuusalan uudistamiseksi ja huumekaupan torjumiseksi; · parantamaan siviili- ja sotilashenkilökunnan hallintoa ja rahoitusta sekä toimenpiteitä rahanpesun torjumiseksi. Euroopan unioni huomioi edellä mainitut sitoumukset keskustelujen lopuksi tekemissään päätelmissä. Se kehotti Guinea-Bissaun tasavallan edustajia käynnistämään välittömästi vuoden 2010 huhtikuun 1. päivän tapahtumien tutkimukset ja oikeusmenettelyt, tehostamaan toimia rankaisematta jättämisen välttämiseksi ja ehdottamaan yksityiskohtaisempaa aikataulua sitoumusten panemiseksi täytäntöön ECOWASin etenemissuunnitelmassa vahvistettujen määräaikojen mukaisesti. Euroopan unioni päätti 18. heinäkuuta 2011 neuvoston päätöksellä 2011/492/EU hyväksyä aiheelliset toimenpiteet edellä mainittujen sitoumusten noudattamiseksi, mukaan lukien suunnitelman keskinäisistä sitoumuksista, joita noudattamalla EU:n yhteistyötä Guinea-Bissaun kanssa voidaan vähitellen jatkaa. Cotonoun sopimuksen 96 artiklan mukainen seurantakäynti toteutettiin Bissaussa 18.–20. tammikuuta 2012. Seurantakertomuksesta kävi ilmi, että neuvoston päätöksen 2011/492/EU mukaisten ensimmäisen ryhmän sitoumusten täyttäminen oli puutteellista, minkä vuoksi vastaavien yhteistyöohjelmien jatkamista ei voitu harkita. Neuvoston Afrikka-työryhmä hyväksyi kertomuksen 15. helmikuuta 2012. Huhtikuun 12. päivänä 2012 osa asevoimista kaappasi vallan presidentinvaalien ensimmäisen kierroksen jälkeen. Vaalit pidettiin presidentti Bacai Sinhan tammikuisen kuoleman vuoksi. Väliaikainen presidentti ja pääministeri pidätettiin. ECOWAS on siitä lähtien toiminut sovittelijana demokratian palauttamiseksi Guinea-Bissauhun, mutta perustuslaillisen järjestyksen palauttamisessa ei ole tähän mennessä juurikaan edistytty. Neuvoston päätöksen 2011/492/EU voimassaoloa jatkettiin 16. heinäkuuta 2012 annetulla neuvoston päätöksellä 2012/387/EU 19. heinäkuuta 2013 asti. Komissio pitää tärkeänä, että neuvoston päätöksen 2011/492/EU voimassaolon ei anneta päättyä, sillä päätös muodostaa perustan demokraattisen vakauden edistämiselle Guinea-Bissaussa. Sen vuoksi ehdotetaan päätöksen voimassaolon jatkamista 19. heinäkuuta 2014 asti. Sen jälkeen, kun 10. EKR on päättynyt 31. joulukuuta 2013 ja 11. EKR ei ole vielä tullut voimaan, neuvoston päätöksen 2011/492 liitteessä olevassa toteuttamisjärjestyksessä esitetyt EU:n sitoumukset rahoitetaan perustettavalla siirtymävaiheen rahoitusjärjestelyllä. Päätöksen sisältö (yksityiskohtaiset ehdot ja EU:n toimenpiteet) saattaa vaatia mukauttamista poliittisen tilanteen muuttuessa, mutta muutosten ennustaminen riittävän tarkasti ei tässä vaiheessa ole mahdollista. Päätelmät Neuvostoa pyydetään edellä esitetyn perusteella hyväksymään liitteenä oleva ehdotusluonnos neuvoston päätökseksi, jolla jatketaan Guinea-Bissauta koskevien aiheellisten toimenpiteiden soveltamisaikaa. 2013/0208 (NLE) Ehdotus NEUVOSTON PÄÄTÖS Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen 96 artiklan nojalla Guinea-Bissaun tasavallan kanssa käydyn neuvottelumenettelyn päättämisestä annettuun päätökseen 2011/492/EY sisältyvien aiheellisten toimenpiteiden soveltamisajan jatkamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen, joka allekirjoitettiin Cotonoussa 23 päivänä kesäkuuta 2000[1], jäljempänä ’AKT–EY-kumppanuussopimus’, ja jota tarkistettiin Ouagadougoussa Burkina Fasossa 22 päivänä kesäkuuta 2010[2], ja erityisesti sen 96 artiklan, ottaa huomioon AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä tehdyn sisäisen sopimuksen[3], ja erityisesti sen 3 artiklan, ottaa huomioon komission ehdotuksen, sekä katsoo seuraavaa: (1) Neuvoston päätöksellä 2011/492/EU saatettiin päätökseen AKT–EY-kumppanuussopimuksen 96 artiklan nojalla käydyt neuvottelut Guinea-Bissaun tasavallan kanssa ja hyväksyttiin kyseisen päätöksen liitteessä eritellyt aiheelliset toimenpiteet. (2) Neuvoston päätöksellä 2012/387/EU jatkettiin neuvoston päätöksen 2011/492/EU voimassaoloa yhdellä vuodella 19 päivään heinäkuuta 2013. (3) AKT–EY-kumppanuussopimuksen 9 artiklassa esitettyjä olennaisia osia ei edelleenkään kunnioiteta, eivätkä Guinea-Bissaussa vallitsevat olosuhteet takaa ihmisoikeuksien, demokratian periaatteiden ja oikeusvaltioperiaatteen toteutumista. (4) Sen vuoksi päätöstä 2011/492/EU olisi muutettava aiheellisten toimenpiteiden soveltamisajan jatkamiseksi, ON HYVÄKSYNYT TÄMÄN PÄÄTÖKSEN: 1 artikla Muutetaan päätös 2011/492/EU seuraavasti: Korvataan 3 artikla seuraavasti: ”Tämä päätös tulee voimaan päivänä, jona se hyväksytään. Sen voimassaolo päättyy 19 päivänä heinäkuuta 2014. Sitä tarkastellaan säännöllisesti uudelleen kuuden kuukauden välein, mieluiten Euroopan ulkosuhdehallinnon seurantakäyntien perusteella, joihin komissio osallistuu.” 2 artikla Tämän päätöksen liitteenä oleva kirje lähetetään Guinea-Bissaun viranomaisille. 3 artikla Tämä päätös tulee voimaan päivänä, jona se hyväksytään. Se julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja || LIITE Arvoisa Tasavallan Presidentti Arvoisa Pääministeri Brysselissä 29 päivänä maaliskuuta 2011 AKT–EU-kumppanuussopimuksen 96 artiklan puitteissa käydyn keskustelun jälkeen Euroopan unioni päätti 18 päivänä heinäkuuta 2011 neuvoston päätöksellä 2011/492/EU hyväksyä aiheelliset toimenpiteet, mukaan lukien suunnitelman keskinäisistä sitoumuksista, joita noudattamalla EU:n yhteistyötä Guinea-Bissaun kanssa voidaan vähitellen jatkaa. Neuvoston päätöksen 2011/492/EU voimassaoloa jatkettiin 16 päivänä heinäkuuta 2012 annetulla neuvoston päätöksellä 2012/387/EU 19 päivään heinäkuuta 2013. Kaksitoista kuukautta tämän voimassaolon jatkamisen jälkeen Euroopan unioni katsoo, ettei merkittävää edistystä ole tapahtunut ja päättää tästä syystä jatkaa päätöksen 2011/492/EU soveltamisaikaa 19 päivään heinäkuuta 2014. Euroopan unioni haluaa edelleen korostaa Euroopan unionin ja Guinea-Bissaun välillä tulevaisuudessa tehtävän yhteistyön merkitystä ja vahvistaa valmiutensa jatkaa vuoropuhelua ja edistyä lähitulevaisuudessa niin, että täysimääräinen yhteistyö on taas mahdollista. Kunnioittavasti Neuvoston puolesta || Komission puolesta C. ASHTON Puheenjohtaja || A. PIEBALGS Komission jäsen [1] EYVL L 317, 15.12.2000, s. 3. [2] EUVL L 287, 4.11.2010, s. 3. [3] EYVL L 317, 15.12.2000, s. 376, sellaisena kuin se on muutettuna EUVL:ssä L 247, 9.9.2006, s. 48.